**Îndură-Te, Doamne!**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se înalţă priviri din mâini bătucite

De munca strivită în colţuri de rai,

Glasuri ce se opresc în focuri mocnite

De-atâta durere mai strigă doar…Vai!

Cerul mângâie umilinţe nălbite

Şi dezrobeşte răstignirea din noi

Lăsându-ne-n urmă doar case spoite

Şi dorul cu lacrimi ce curg în şuvoi.

Fruntea se pleacă amuţită-n cuvinte,

Scrâşneşte pământul sub norii de ploi

Şi ca un plâns rătăcit pe morminte

Se scurg din priviri rugăminţi către voi!

Îndură-Te, Doamne, de mâini umilite,

De ochi ridicaţi răbdători din nevoi!

Îndreaptă ale lor picioare muncite

Şi iartă-i, Tu Doamne, pe ei şi pe noi!